**Útmutató a 37/2011. (III. 22.) Korm. rendelet szerinti közvetett adatszolgáltatáshoz alkalmazandó, a tvi.kormany.hu weboldalon elérhető táblázatok kitöltéséhez**

**A oszlop**: A támogatási intézkedés bizottsági azonosítója (SA-száma). A formátum: SA.XXXXX(X) (az SA. után öt vagy hat számjegy, szóköz nélkül).

**B oszlop**: A kedvezményezett neve. Gazdasági társaság esetén a cégnyilvánosságról, a bírósági cégeljárásról és a végelszámolásról szóló 2006. évi V. törvény 3. § (3) bekezdése szerinti rövidített nevet kell megadni; egyéb jogalanyok esetén a kedvezményezett teljes nevét.

**C oszlop**: A kedvezményezett adószáma (formátum: xxxxxxxx-y-zz); ha nem rendelkezik adószámmal, az adóazonosító jelet kell megadni (10 számjegy).

**D oszlop**: Csak akkor töltendő ki, ha a kedvezményezett rendelkezik közösségi adószámmal. Formátum: HU12345678

**E oszlop**: A kedvezményezettnek 651/2014/EU rendelet I. melléklete szerint megállapított besorolása (kkv vagy nagyvállalkozás) a támogatás odaítélésének a napján, a legördülő menüből kiválasztva.

**F oszlop**: A támogatott projekt megvalósításának helye szerinti vármegye, legördülő menüből kiválasztva. Amennyiben a támogatási intézkedés sajátosságai alapján nem azonosítható ilyen hely, a vállalkozás székhelyének megfelelő megyét kell megjelölni. Ha a támogatást Magyarországon kívül nyújtják, ezt az oszlopot kérjük, hagyják üresen, és külön beszúrt oszlopban jelöljék meg a támogatott projekt helyszínét (EU-n belüli hely esetén a NUTS3 régió nevét, EU-n kívüli hely esetén az országot).

**G oszlop**: A támogatott tevékenység TEÁOR-kódja (önálló vállalkozó esetén az ÖVTJ-kód) a legördülő menüből kiválasztva, és lehetőség szerint minél pontosabban megjelölve (minél több számjegyet tartalmazó kódot kell kiválasztani). Ha több tevékenységet érint a támogatás, a támogatás szempontjából leginkább releváns tevékenységet kell megjelölni. Ha a támogatási intézkedés sajátosságai alapján nem azonosítható a támogatott tevékenység kódja, akkor a kedvezményezett főtevékenységét kell kiválasztani.

**H oszlop**: A megfelelő támogatási formát kell kiválasztani a legördülő menüből. Amennyiben egy tevékenységhez több támogatási formát alkalmaznak (pl. ugyanahhoz a projekthez vissza nem térítendő és visszatérítendő támogatást is kap a kedvezményezett), és a több támogatási forma összesített támogatástartalma eléri a közzétételi küszöbértéket, a támogatást támogatási formák szerint külön sorokon kell feltüntetni a táblázatban. Tehát – a fenti példánál maradva – külön sort kell kitölteni a vissza nem térítendő, és külön sort a visszatérítendő támogatásra, úgy, hogy a két sor között csak a támogatási forma, a támogatástartalom és adott esetben a támogatást nyújtó, a támogatás odaítélésének az időpontja, valamint a névérték tér el.

**I oszlop**: A támogatási kategóriát kell kiválasztani a legördülő menüből. A listák a csoportmentességi rendeletek, valamint az átmeneti közlemény szerinti kategóriákat tartalmazzák. Amennyiben egyazon támogatási jogviszonyban több, a közzétételi kötelezettség hatálya alá tartozó támogatási kategóriát alkalmaznak (pl. egyazon projekthez két jogcímen – pl. regionális beruházási támogatás és megújuló energia támogatására irányuló beruházási támogatás – kap támogatást a kedvezményezett), és a több támogatási kategória összesített támogatástartalma eléri a közzétételi küszöbértéket, a támogatást a támogatási kategóriák szerint külön sorokon kell feltüntetni a táblázatban. Ha a közzétételi kötelezettség nem csoportmentességi rendeleten vagy az átmeneti közleményen alapszik, kérjük ezt az oszlopot kérjük üresen hagyni.

**J oszlop**: A támogatás odaítélésének az időpontja (az a nap, amelyen a támogatás igénybevételének jogát a kedvezményezettre ruházzák) éééé.hh.nn formátumban.

**K oszlop**: Kölcsön, visszafizetendő előlegek, visszatérítendő támogatás és kockázatfinanszírozás esetén a támogatás teljes forintösszegét, kezességvállalás esetén pedig azt a teljes forintösszeget kell feltüntetni, amelyre a kezességvállalás vonatkozik. Más esetekben nem kell kitölteni ezt az oszlopot.

**L oszlop**: A támogatási intézkedésnek a 37/2011. (III. 22.) Korm. rendelet 2. melléklete szerinti módszerrel számított támogatástartalma, forintban kifejezve. Ettől eltérően az átmeneti közlemény szerinti átmeneti támogatások támogatástartalma vissza nem térítendő támogatás, visszafizetendő előleg esetén és adókedvezmény esetén a támogatás névértéke (visszafizetendő előleg esetén a teljes, potenciálisan részben vagy egészben visszafizetendő összeg vissza nem térítendő támogatásként kezelendő). Az átmeneti közlemény szerint nyújtott hitel és garancia esetén a hitel, illetve a garantált hitelösszeg névértéke, tőke formájában nyújtott támogatás esetén pedig a tőke teljes összege tekintendő a támogatástartalomnak.

**M oszlop**: A támogatást nyújtó hatóság vagy szervezet megnevezése.

**N és O oszlop**: Csak a 651/2014/EU bizottsági rendelet 16. és 21. cikke szerinti támogatás esetén vagy abban az esetben töltendő ki, ha az Európai Bizottság határozata ezt előírja.